b'\n_START_ARTICLE_\nMichel Platini\n_START_SECTION_\nUra\n_START_PARAGRAPH_\nKeskikent\xc3\xa4n pelintekij\xc3\xa4n\xc3\xa4 tunnettu Platini valittiin uransa aikana kolme kertaa per\xc3\xa4kk\xc3\xa4in Euroopan parhaaksi pelaajaksi._NEWLINE_Platini aloitti ammattilaisuransa AS Nancy-Lorrainen riveiss\xc3\xa4 vuonna 1972, mutta oli jo ennen sit\xc3\xa4 tullut hyl\xc3\xa4tyksi Metzin testiss\xc3\xa4. H\xc3\xa4n edusti Nancy-Lorrainea seitsem\xc3\xa4n kautta ja saavutti seuran riveiss\xc3\xa4 yhden Ranskan cupin voiton. Platini siirtyi Saint-\xc3\x89tienneen vuonna 1979. Saint-\xc3\x89tiennen riveiss\xc3\xa4 h\xc3\xa4n saavutti yhden Ranskan-mestaruuden. Vuonna 1982 Platini siirtyi Juventuksen riveihin Italiaan. H\xc3\xa4n pelasi Juventuksessa uransa parhaat vuodet. Platini saavutti seuran riveiss\xc3\xa4 muun muassa kaksi Italian-mestaruutta, Italian cupin voiton, Cup-voittajien cupin voiton, Euroopan cupin voiton ja Intercontinental Cupin voiton. H\xc3\xa4n voitti lis\xc3\xa4ksi Serie A:n maalikuninkuuden kolme kertaa._NEWLINE_Platinin Juventus pelasi syyskuussa 1984 Euroopan cupin 1. kierroksella Tampereella Ilvest\xc3\xa4 vastaan. Ottelu Tampereella p\xc3\xa4\xc3\xa4ttyi 0\xe2\x80\x934, ja Platini teki ottelussa yhden maalin rangaistuspotkusta (Paolo Rossi vastasi hattutempusta). Toisessa osaottelussa Torinossa lokakuussa Platini teki kaksi maalia, ottelun p\xc3\xa4\xc3\xa4ttyess\xc3\xa4 2\xe2\x80\x931. Yhteistulos oli n\xc3\xa4in 6\xe2\x80\x931 Juventuksen hyv\xc3\xa4ksi. Juventus voitti lopulta tuolla kaudella kyseisen cupin, voittaen surullisenkuuluisassa loppuottelussa Liverpoolin Brysselin Heysel-stadionilla._NEWLINE_Ranskan maajoukkueessa Platini pelasi vuosien 1976 ja 1987 v\xc3\xa4lisen\xc3\xa4 aikana 72 ottelua ja teki niiss\xc3\xa4 41 maalia. Platini on Ranskan maajoukkueen kautta aikojen toiseksi paras maalintekij\xc3\xa4. H\xc3\xa4n edusti Ranskaa MM-kisoissa vuosina 1978,  1982 ja 1986 sek\xc3\xa4 EM-kisoissa vuonna 1984. Platini johti kapteenina Ranskan mestariksi vuoden 1984 EM-kotikisoissa ja voitti my\xc3\xb6s kisojen maalikuninkuuden yhdeks\xc3\xa4ll\xc3\xa4 maalillaan. MM-kisoissa h\xc3\xa4nen parhaaksi saavutuksekseen j\xc3\xa4i kolmas sija vuonna 1986.\n_START_SECTION_\nUra valmentajana\n_START_PARAGRAPH_\nPlatini toimi Ranskan maajoukkueen p\xc3\xa4\xc3\xa4valmentajana vuodesta 1988 vuoteen 1992. H\xc3\xa4nen pestins\xc3\xa4 Ranskan valmentajana ei ollut erityisen menestyksek\xc3\xa4s, sill\xc3\xa4 maa ei selviytynyt vuoden 1990 MM-kisoihin ja j\xc3\xa4i vuoden 1992 EM-kisoissa alkulohkoon.\n_START_SECTION_\nUra johtoteht\xc3\xa4viss\xc3\xa4\n_START_PARAGRAPH_\nPlatini toimi Uefan ja Fifan hallitusten j\xc3\xa4senen\xc3\xa4 sek\xc3\xa4 Ranskan jalkapalloliiton varapuheenjohtajana. H\xc3\xa4n toimi my\xc3\xb6s Ranskassa j\xc3\xa4rjestettyjen vuoden 1998 MM-kisojen j\xc3\xa4rjestelykomitean puheenjohtajana._NEWLINE_Platini valittiin tammikuussa 2007 Uefan puheenjohtajaksi nelivuotiskaudelle. H\xc3\xa4n voitti \xc3\xa4\xc3\xa4nestyksess\xc3\xa4 istuvan puheenjohtajan Lennart Johanssonin \xc3\xa4\xc3\xa4nin 27\xe2\x80\x9323.\n_START_SECTION_\nKorruptio\n_START_PARAGRAPH_\nFifan eettinen komitea m\xc3\xa4\xc3\xa4r\xc3\xa4si 21. joulukuuta 2015 Sepp Blatterille ja Platinille kahdeksan vuoden toimintakiellon kaikessa jalkapalotoiminnassa korruption vuoksi. Perusteluna on Blatterin helmikuussa 2011 Platinille antama 1,8 miljoonan euron suuruinen palkkio, jolle ei l\xc3\xb6ytynyt asiallista perustetta. Molemmat saivat my\xc3\xb6s sakot. Molemmat ilmoittivat valittavansa p\xc3\xa4\xc3\xa4t\xc3\xb6ksist\xc3\xa4 urheilun kansainv\xc3\xa4liseen vetoomustuomioistuimeen CASiin._NEWLINE_Platini pid\xc3\xa4tettiin kes\xc3\xa4kuussa 2019. Qatarin valintaan jalkapallon MM-is\xc3\xa4nn\xc3\xa4ksi ep\xc3\xa4ill\xc3\xa4\xc3\xa4n liittyv\xc3\xa4n korruptiota, jossa Platini olisi osallisena. Is\xc3\xa4nnyyden oli tarkoitus menn\xc3\xa4 Yhdysvalloille, mutta Platinin, Ranskan presidentin Nikolas Sarkozyn ja emiiri Tamim bin Hamad al-Thanin tapaamisen j\xc3\xa4lkeen pidetyss\xc3\xa4 \xc3\xa4\xc3\xa4nestyksess\xc3\xa4 Qatar voitti.'